Adam Didur

Adam Didur (født 24. desember 1874 i Wola Sękowa, død 7. januar 1946 i Katowice) var en verdensberømt polsk operasanger – en av tidenes fremste basser.

Liv og virke

Utdannelse 
Etter å ha fullført grunnutdannelsen begynte han studiene ved universitetet i Lviv, og tok sangstudier hos Walery Wysocki. Han fortsatte senere studiene i Italia.

Sanger 
Han begynte operakarrieren i 1894, da han debuterte som Fader Guardiano i Verdis La forza del destino i Pinerolo ved Torino. Han sang ofte ved Teatr Wielki i Lviv, og sang også på flere italienske scener, og senere i Alexandria og Kairo. Suksessene han oppnådde (blant annet i Verdis Aida og Meyerbeers Les Huguenots) førte til at han ble bedt til å synge ved La Scala. Han sang senere også i Rio de Janeiro og Buenos Aires, hvor karrieren hans skjøt fart. I sesongen 1898/99 sang han i Messina, og i årene 1899 – 1903 var han fast solist ved operaen i Warszawa. 1903 – 1906 sang han igjen ved La Scala i Milano. 

I 1908 debuterte han i tittelrollen i Boitos Mefistofeles ved Manhattan Opera i New York, og videre i sesongåpningen ved Metropolitan i Verdis Aida, hvor han sang i et usedvanlig selskap – Emma Destinn i tittelrollen, Louise Homer som Amneris, Enrico Caruso som Radames, Antonio Scotti som Aidas far, og Arturo Toscanini som dirigent. 

Didur var fast solist ved Metropolitan fra 1914 til 1929, men gav samtidig ikke slipp på sin europeiske karriere. Han ble også berømt i Russland, hvor han opptredet mange ganger. På lik linje med Fjodor Sjaljapin ble han sett på som samtidens fremste bass. I 1932 avsluttet han karrieren og reiste tilbake til hjemlandet Polen, hvor han var aktiv som pedagog. I 1945 var han med på å grunnlegge Państwowa Opera Śląska i Bytom, og var operaens første direktør.

Didur hadde en stor stemme med bred skala (han kunne derfor også synge barytonpartier), og en usedvanlig teknikk og skuespillertemperament. Hans kreasjoner av tittelrollen i Mussorgskijs Boris Godunov, Méphistophélès i Gounods Faust og Don Basilio i Rossinis Il barbiere di Sivilgia har gått over i historien. Han var dessuten verdens første Billy Jackrabbit (Puccinis La Fanciulla del West – verdenspremiere 1910), Trehogger (Humperdincks Königskinder – verdenspremiere 1910), Talpa (Puccinis Il Tabarro – verdenspremiere 1918) og Simone (Puccinis Gianni Schicchi – verdenspremiere 1918).

Berømte roller 
 Méphistophélès i Faust av Gounod
 Boris i  Boris Godunov av Musorgskij
 Marcel i Les Huguenots av Meyerbeer
 Ramfis i Aida av Verdi
 Colline i La Bohème av Puccini
 Mefistofele i Mefistofele av Boito
 Coppélius i Les Contes d’Hoffmann av Offenbach
 Sparafucile i Rigoletto av Verdi
 Galitskij i Prins Igor av Borodin
 Leporello i Don Giovanni av W.A. Mozart
 Archibaldo i L’Amore dei tre re av Montemezzi
 Filippo II i Don Carlo av Verdi
 Don Basilio i Il barbiere di Siviglia av Rossini
 Figaro i Le nozze di Figaro av Mozart
 Tomskij i Spardame av Tsjajkovskij
 Kezal i Bartered bride av Smetana
 Tonio i I pagliacci av Leoncavallo
 Klingsor i Parsifal av Wagner
 Oberthal i Le prophète av Meyerbeer
 Don Alfonso i Così fan tutte av Mozart
 Mustafà i L’Italiana in Algeri av Rossini
 Alvise Badoero i La Gioconda av Ponchielli
 Scarpia i Tosca av Puccini
 Billy Jackrabbit i La Fanciulla del West av Puccini
 Talpa i Il Tabarro av Puccini
 Simone i Gianni Schicchi av Puccini
 Trehogger i Königskinder av Humperdinck
 Il Cieco i Iris av Mascagni
 Franz i Lodoletta av Mascagni
 Gremin i Eugen Onegin av Tsjajkovskij
 Pistol i Falstaff av Verdi
 Giovanni Filippo Palm i Germania av Franchetti
 Hu-Tsin i L’Oracolo av Leoni

Referanser

Litteratur 
 K. J. Kutsch, Leo Riemens: Großes Sängerlexikon. Unveränderte Auflage. K. G. Saur, Bern, 1993, Erster Band A–L, Sp. 740 f., ISBN 3-907820-70-3
 Jürgen Kesting: Die Großen Sänger. Claasen Verlag

Eksterne lenker 
 
 
 

Didur, Adam
Basser
Personer fra Sanok fylke